Art-kino
javna ustanova u kulturi
Krešimirova 2, Rijeka, Hrvatska

Tel.: 051 323 262
e-mail: ured@art-kino.hr
OIB: 12254758142
MB: 2998050
Transakcijski račun: 2360000-1102348678
IBAN: HR2423600001102348678
www.art-kino.org

Klasa: 400-01/25-02/1

Ur.br.: 2170-1-35-01-25-1

**PRIJEDLOG GODIŠNJEG IZVJEŠTAJA O IZVRŠENJU FINANCIJSKOG**

**PLANA ZA 2024. g.**

Rijeka, 31.03.2025.

 Ravnateljica

 Slobodanka Mišković

**SAŽETAK DJELOKRUGA RADA ART-KINA**

Art-kino je javna ustanova čije je područje djelovanja filmska umjetnost i kultura. Osnovano je od strane Grada Rijeke 2008. godine, a status javne ustanove dobilo je 2013. godine. Ustanova trenutno broji 17 zaposlenih djelatnika programskog, tehničkog i administrativnog profila, a na godišnjoj razini producira oko 1000 javnih programa koje u prosjeku prati oko 50 000 posjetitelja.

Glavna se programska djelatnost ustanove odvija u prostorima Art-kina Croatia (Krešimirova 2) i u Dječjoj kući (Ul. Viktora cara Emina 1A), dok je u svrhu dodatnog proširenja prostora za redovne i medijacijske programe u prosincu 2015. godine otvoreno Mini Art-kino, a za potrebe održavanja filmskih radionica za mlade i Art-kino Lab.

Pored toga što je promotor filmske kulture općenito, ustanova ima vrlo važnu ulogu platforme za razvoj i promociju riječke audiovizualne djelatnosti. Sveukupno gledajući Art-kino nije samo mjesto prikazivanja i gledanja filmova već i rasprave o njima, edukacije, komunikacije i istraživanja umjetnosti pokretnih slika. Također, posvećeno je razvoju novih generacija publike, kao i novim programima i praksama prezentacije i interpretacije filma. Zbog toga je 2016. godine pod okriljem Art-kina osnovana Specijalna filmska knjižnica Art-kinos brojnom knjižnom, časopisnom i audiovizualnom građom, a iste godine osnovana je i Kvarnerska filmska komisija, regionalni filmski ured koji pruža administrativnu, logističku, obrazovnu i stručnu podršku za domaću i stranu audiovizualnu produkciju.

Zasnovano na raznolikosti pristupa mediju filma, kino je svoje djelovanje usmjerilo u četiri glavna pravca, rad kojih obuhvaća: *filmski program*, *rad s djecom i mladima*, *obrazovne i medijacijske programe* te *podršku filmskoj produkciji*. Time se na jednom mjestu objedinilo prikazivačke, distribucijske i edukacijske funkcije. Art-kino svoju programsku koncepciju temelji na umjetničkoj značajnosti, svijesti o obrazovnoj ulozi kulturnih institucija, njihovoj odgovornosti za razvoj cjelovitog kulturnog polja u kojem djeluju te otvorenosti prema potrebama zajednice, a vrijednosti svog djelovanja na umjetničkoj izvrsnosti, otvorenosti, društvenoj odgovornosti, predanosti i integritetu te znanju.

Zbog svega navedenog, Art-kino je jedino mjesto u Rijeci čiji se filmski program sastoji od kombinacije kinotečnog programa te suvremene domaće, regionalne, europske i svjetske, uglavnom nezavisne, produkcije umjetničkog filma putem raznih ciklusa (autorskih, nacionalnih, tematskih…), filmskih premijera, prikazivanja baštinskih naslova, kultnih filmskih ostvarenja i gostovanja različitih filmskih festivala. Program obuhvaća igrane, animirane, dokumentarne, eksperimentalne te neprofesijske filmove duže i kraće forme, a nadopunjen je i čestim medijacijskim aktivnostima (razvoj medijske pismenosti, predavanja, diskusije, gostovanja filmskih umjetnika, predstavljanje publikacija, izložbe itd.), dok ključnu programsku inovaciju predstavlja povezivanje filma s drugim umjetnostima (film i novi mediji, kino-koncert). Također, u kinodvorani Dječje kuće, Art-kino ima jedino namjensko kino za djecu i mlade u Hrvatskoj gdje se održava program Škola u kinu, javni filmski program za djecu i obitelj te brojne radioničke aktivnosti koje djecu od najmanjih uzrasta potiču da vole, razumiju i stvaraju filmove.

Art-kino je član mreže Europa Cinemas, CICAE - Confédération Internationale des Cinémas d’Art et d’Essai, ECFA – European Children's Film Association te Hrvatske mreže neovisnih kinoprikazivača (Kino mreža).

**Obrazloženje godišnjeg izvještaja o izvršenju financijskog plana Art-kina za razdoblje 01.01. – 31.12.2024. g.**

Obrazloženje godišnjeg izvještaja o izvršenju financijskog plana sastoji se od obrazloženja općeg i posebnog dijela izvještaja o izvršenju financijskog plana. Obrazloženje općeg dijela izvještaja sadrži obrazloženje ostvarenja prihoda i rashoda i obrazloženje prenesenog viška. Obrazloženje posebnog dijela izvještaja sadrži obrazloženje izvršenja programa koje se daje kroz obrazloženje izvršenja aktivnosti i projekata zajedno s ciljevima koji su ostvareni provedbom programa i pokazateljima uspješnosti realizacije tih ciljeva. Sukladno Zakonu o proračunu članak 85., stavak 2. („Narodne novine“ broj 144/21) i Pravilniku o polugodišnjem i godišnjem izvještaju o izvršenju proračuna i financijskog plana, članak 46., stavak 2. („Narodne novine“ broj 85/2023), Art-kino u godišnjem izvještaju o izvršenju financijskog plana ima sljedeće posebne izvještaje: izvještaj o zaduživanju na domaćem i stranom tržištu novca i kapitala, izvještaj o korištenju sredstava fondova Europske unije, izvještaj o danim zajmovima i potraživanjima po danim zajmovima i izvještaj o stanju potraživanja i dospjelih obveza te o stanju potencijalnih obveza po osnovi sudskih sporova. Navedeni posebni izvještaji su na Obrascima 1, 2 i 3 te su sastavni dio ovoga izvještaja.

**Opis i cilj programa:**

Ustanova je osnovana radi obavljanja audiovizualnih i komplementarnih djelatnosti. Cilj je programa zadovoljenje kulturnih potreba stanovnika grada Rijeke na području audiovizualnih djelatnosti, uz povećanje standarda usluge u toj djelatnosti.

Djelatnosti Ustanove su: razvitak audiovizualnih i komplementarnih djelatnosti te promicanje audiovizualnog stvaralaštva i kulture, javno prikazivanje audiovizualnih djela, očuvanje vrijednosti nacionalne kinematografije, promicanje suvremenog hrvatskog filmskog stvaralaštva te nasljeđa hrvatske i svjetske filmske baštine na području filmske umjetnosti, zaštita audiovizualne baštine, uključujući kinotečnu djelatnost, poticanje produkcije audiovizualnih djela, organizacija domaćih i međunarodnih audiovizualnih programa i manifestacija, razvoj filmske pismenosti kod djece i mladih, proučavanje i kritičko vrednovanje audiovizualnih djelatnosti, organizacija i provedba programa stručnog i profesionalnog usavršavanja, kulturno-umjetničkih poduka, seminara, radionica, tribina, predavanja, konferencija i stručnih skupova u području kulture i audiovizualnih djelatnosti, nakladnička djelatnost, nabava knjižnične građe, osiguranje korištenja i posudbe knjižnične građe te protok informacija, organiziranje i koordiniranje stručnih i znanstvenih istraživanja u području audiovizualnih djelatnosti, aktivnosti i manifestacije usmjerene na povećanje dostupnosti, pristupa i sudjelovanja u kulturi, raznolikosti kulturnog sadržaja te suradnje s organizacijama civilnog društva u području audiovizualnih djelatnosti i kulture, domaća i međunarodna suradnja na području audiovizualnih djelatnosti i kulture te druge djelatnosti u kulturi sukladno posebnim propisima.

**Opći dio**







Ukupno ostvareni prihodi u 2024. godini ostvareni su u iznosu 824.556,50 eura ili 92,13 % godišnjeg plana, a ukupni rashodi u iznosu 890.166,15 eura ili 95,09% godišnjeg plana. Iz navedenog proizlazi da je u navedenom razdoblju ostvaren manjak prihoda u odnosu na rashode u iznosu 65.609,65 eura. Kako je novi Pravilnik o proračunskom računovodstvu i računskom planu s danom 1. siječnja 2025. godine ukinuo podskupinu računa 193 Kontinuirani rashodi budućeg razdoblja, plaće za prosinac knjižene su u rashode 2024. godine, dok su prihodi po osnovi tih plaća ostvareni u 2025. godini. Također, veći dio faktura za materijalne rashode iz izvora financiranja Opći prihodi i primici koje su zaprimljene u prosincu, nisu plaćene u 2024. godini zbog ranog krajnjeg roka za zaprimanje zahtjeva za plaćanje zadanog od strane osnivača te su tako prihodi ostvareni naknadno. Navedeni tekući manjak djelomično je pokriven viškom prethodnih razdoblja u iznosu 53.441,60 eura te je godina završena ukupnim manjkom u iznosu 12.168,05 eura. Metodološki manjak po izvoru financiranja Opći prihodi i primici iznosi 73.737,04 eura te Art-kino raspolaže sa 61.568,99 eura viška poslovanja iz vlastitih sredstava.

Odlukama o raspodjeli rezultata poslovanja za 2024. godinu raspodijeljena 41.100 eura, a potrošeno je 32.921,19 eura, odnosno 80,1% planiranog.

**Račun prihoda i rashoda**

**Prihodi**

*Tablica 1. Prihodi prema ekonomskoj klasifikaciji*



Ustanova je drugim rebalansom za 2024. godinu za potrebe izvršavanja aktivnosti planirala ukupno 895.008,00 eura prihoda, a ostvareno je 824.556,50 eura odnosno 92,13% godišnjeg plana. U strukturi ostvarenih prihoda najveći udio imaju prihodi iz nadležnog proračuna sa 73,5%, slijede prihodi po posebnim propisima (prihodi od ulaznica) s udjelom 11,3% pomoći iz proračuna koji nam nije nadležan (Hrvatski audiovizualni centar i Primorsko-goranska županija) s udjelom od 10,3%, prihodi od pruženih usluga s udjelom od 1,3% i od donacija s udjelom od 3,6%.

Uspoređujući ostvarene prihode u 2024. godini s ostvarenjem prethodne godine, prihodi su veći za 117.354,76 eura odnosno za 16,59%.

Financijski plan uravnotežen je uključenjem 41.100,00 eura viška iz prethodnih godina. U razdoblju je utrošeno 32.921,19 eura viška.

**Pomoći iz inozemstva i od subjekata unutar općeg proračuna** odnose se na tekuće i kapitalne pomoći Hrvatskog audiovizualnog centra i Primorsko-goranske županije te pomoći od institucija i tijela EU. Pomoći su ostvarene u iznosu 85.310,11 eura ili 82,99% u odnosu na godišnji plan. U odnosu na prethodnu godinu ove su pomoći manje za 19,96%. Naime, u 2024. godini nije bilo velike kapitalne nabave, dok je u 2023. godini, uz sufinanciranje Ministarstva kulture i medija Republike Hrvatske, nabavljen novi digitalni projektor. Također, u ožujku 2024. godine započela je provedba projekta REEL sufinanciranog temeljem programa prekogranične suradnje Interreg Italija – Hrvatska 2021. – 2027. te je stigao i prvi dio sredstava po ispostavljenom zahtjevu za nadoknadu sredstava.

**Prihodi po posebnim propisima** odnosno prihodi od ulaznica ostvareni su u iznosu 92.843,60 eura što je za 16,05% više od godišnjeg plana i 3,42% više od prihoda u istom razdoblju prošle godine. Prihodi od ulaznica su veći zbog razvoja i širenja djelatnosti Ustanove, kao i porasta posjeta publike.

**Prihodi od prodaje proizvoda i robe te pruženih usluga i prihodi od donacija** ostvareni su u iznosu 40.713,68 eura ili 52,05% više od godišnjeg plana. Prihodi od prodaje proizvoda i roba te pruženih usluga ostvareni su u iznosu 10.740,00 eura, a donacije su ostvarene u iznosu 29.973,68 eura. U odnosu na 2023. godinu prihodi su manji za 20,69%. Razlog manjim prihodima je izostanak jednokratne donacije ostvarene u 2023. godini.

**Prihodi iz nadležnog proračuna** ostvareni su u iznosu 605.689,11 eura ili 88,37% godišnjeg plana. U odnosu na 2023. godinu prihodi su veći za 31,81%. Povećanje je rezultat povećanja osnovice plaća sukladno potpisanom Kolektivnom ugovoru za zaposlene u ustanovama u kulturi Grada Rijeke te snažnog rasta cijena usluga, energenata i rada uslijed inflatornih pritisaka. Pored toga, u 2024. godini otvorena je nova aktivnost *Ljetni program* koja je financirana iz proračunskih sredstava, a koja nije postojala u 2023. godini.

**Rashodi**

*Tablica 2. Rashodi prema ekonomskoj klasifikaciji*



Ukupni rashodi planirani su u iznosu 936.108,00 eura, a ostvareni su u iznosu 890.166,15 eura ili 95,09 % godišnjeg plana.

**Rashodi za zaposlene** planirani su u iznosu 474.861,00 euro, a ostvareni su u iznosu 448.794,36 eura ili 94,51% godišnjeg plana i odnose se na plaće, doprinose i ostale rashode za zaposlene. U odnosu na isto razdoblje prošle godine ostvarenje je veće za 38,52%. Povećanje je rezultat povećanja osnovice plaća sukladno potpisanom Kolektivnom ugovoru za zaposlene u ustanovama u kulturi Grada Rijeke. Prosječan broj zaposlenih u promatranom razdoblju je 17 zaposlenih. Ostali rashodi za zaposlene odnose se na materijalna prava zaposlenika koja proizlaze iz Pravilnika o radu (naprimjer, regres, dodatak za prehranu, božićnice, jubilarne nagrade i potpore).

**Materijalni rashodi** planirani su u iznosu 426.241,00 eura, a ostvareni su u iznosu 409.516,78 eura ili 96,08% godišnjeg plana. U odnosu na isto razdoblje prošle godine veći su za 34,15%, što je uvjetovano snažnim rastom cijena energenata, robe, rada i usluga, odnosno inflatornim pritiscima.

Materijalni rashodi odnose se na:

* naknade troškova zaposlenima koje su ostvarene u iznosu 24.668,30 eura
* rashode za materijal i energiju koji su u ostvareni u iznosu 36.443,02 eura
* rashode za usluge koji su ostvareni u iznosu 333.118,55 eura
* naknade troškova osobama izvan radnog odnosa koje su ostvarene u iznosu 5.528,59 eura
* ostale nespomenute rashode koji su ostvareni u iznosu 9.758,32 eura.

Naknade troškova zaposlenima ostvarene su u iznosu 24.668,30 eura i odnose se na naknade za prijevoz na posao i s posla, stručno usavršavanje zaposlenika, službena putovanja te ostale naknade troškova zaposlenima.

Rashodi za materijal i energiju u odnosu na 2023. godinu veći su za 9,03%. Povećanje je rezultat nabave sitnog inventara nužnog za redovno i sigurno poslovanje ( npr. materijal za radionice, pročišćivač i ovlaživač zraka za Dječju kuću i slično).

Rashodi za usluge su, u odnosu na 2023. godinu, veći za 36,64%. Razlog je tome, pored povećane programske aktivnosti, i snažan rast cijena usluga i rada. Uslijed toga, došlo je do porasta rashoda za intelektualne i osobne usluge (prikazivačka prava, autorski ugovori, ugovori o djelu, prijevodi, studentski rad), usluga promidžbe, telekomunikacijske i komunalne usluge, usluga tekućeg i investicijskog održavanja te ostalih usluga (grafičke usluge, usluge čišćenja, tehničke i tjelesne zaštite i slično). Rashodi tekućeg i investicijskog održavanja su uvećani jer je ustanova, pored uobičajenih troškova održavanja (servisa opreme, kotlovnice, ličenje, dubinsko čišćenje), imala i dodatne rashode poput servisa i registracije kombi vozila dobivenog od osnivača te privođenja svrsi prostora u Krešimirovoj 10a.

Naknade troškova osobama izvan radnog odnosa odnose se na troškove prijevoza i smještaja osoba koje nisu u radnom odnosu, a sudjelovale su u posebnim programima, filmskim premijerama, predstavljanjima baštinskih filmova i ciklusa, predstavljanjima knjiga, medijacijskim programima te radioničkim programima.

**Financijski rashodi** planirani su u iznosu 1.190,00 eura, a ostvareni su u iznosu 753,42 eura ili 63,31% godišnjeg plana. Financijski rashodi odnose se na troškove bankarskih usluga i usluga platnog prometa te na trošak tečajnih razlika.

**Rashodi za nabavu neproizvedene dugotrajne imovine** planirani su u iznosu 1.190,00 eura i ostvareni su u iznosu 1.188,89 eura što je 99,91% godišnjeg plana. Odnose se na nabavu licenci za korištenje softverskih proizvoda i usluga.

**Rashodi za nabavu proizvedene dugotrajne imovine** planirani su u iznosu 32.626,00 eura, a ostvareni su u iznosu 29.912,70 eura što je 91,68% godišnjeg plana. U odnosu na prethodnu godinu ostvarenje je manje za 76,69% budući da je u 2023. godini nabavljen novi digitalni projektor u vrijednosti 119.562,50 eura. U 2024. godini nastavili smo sustavno voditi brigu o održavanju i zamijeni dotrajale informatičke i audiovizualne opreme kako bismo održali visoke produkcijske i prikazivačke standarde.

**Obrazloženje prenesenog viška**

Višak je planiran u iznosu 41.100,00 eura i ostvaren je u iznosu 32.921,19 eura, odnosno 80,1% godišnjeg plana. Sredstva su utrošena za nabavu dotrajale audiovizualne, informatičke i komunikacijske opreme, kao i na rashode za intelektualne i osobne usluge, usluge promidžbe i informiranja te na zdravstvene usluge odnosno usluge sistematskog pregleda za sve djelatnike ustanove.

U pogledu strukture planiranog viška po izvorima, odlukama o raspodjeli rezultata poslovanja raspodijeljeno 41.100,00 eura, i to iz izvora Viška prihoda za posebne namjene 4.200,00 eura za materijalne rashode i 3.000,00 eura za rashode za zaposlene, iz Viška prihoda poslovanja – izvor Donacije 10.000,00 eura za nabavu dugotrajne imovine, 16.400,00 eura za materijalne rashode i 3.000,00 eura za rashode za zaposlene te iz Viška vlastitih izvora 200,00 eura za materijalne rashode i 4.300,00 eura za nabavu proizvedene dugotrajne imovine.

**Stanje novčanih sredstava**

Stanje novčanih sredstava na početku proračunske 2024. godine iznosi 724,01 eura, a na kraju godine iznosi 291,00 euro i odnosi se na sredstva u blagajni Art-kina i Dječje kuće.

**Rashodi prema izvorima financiranja**

Rashodi iz izvora Opći prihodi i primici planirani su u iznosu 685.431,00 eura i ostvareni u iznosu 665.479,12 eura ili 97,09% godišnjeg plana.

Rashodi iz izvora Vlastiti prihodi ostvareni su u iznosu 4.272,68 eura odnosno 53,41% plana, a neiskorišteni dio prenesen je u sljedeću proračunsku godinu.

Rashodi iz izvora Prihodi za posebne namjene (prihodi od ulaznica) planirani su u iznosu 80.000,00 eura te je ostvareno 74.931,47 eura, odnosno 93,66% plana.

Rashodi iz izvora Pomoći planirani su u iznosu 102.801,00 euro, a ostvareni su u iznosu 100.764,73 eura ili 98,02% godišnjeg plana.

Rashodi iz izvora Donacije planirani su u iznosu 18.776,00 eura i ostvareni su u iznosu 11.796,96 eura ili 62,83% plana.

Rashodi koji su pokriveni sredstvima viška planirani su u iznosu 41.100,00 eura, a ostvareni u iznosu 32.921,19 eura što je 80,10% plana. Višak prethodnih godina nije planiran ni utrošen u cijelosti kako bismo zadržali likvidnost uslijed provedbe projekta REEL kod kojeg sredstva potražujemo tek po okončanju izvještajnog razdoblja.

**Račun rashoda prema funkcijskoj klasifikaciji**

**Funkcijska klasifikacija :** 08 Rekreacija, kultura, religija ostvareno je 760.344,53 eura ili 95,09% plana, odnosno 17,07% više u odnosu na isto razdoblje prošle godine.

**Račun financiranja**

Art-kino nema stavke primitaka i izdataka.

**Posebni dio**

Obrazloženje posebnog dijela izvještaja o izvršenju financijskog plana sadrži obrazloženje izvršenja aktivnosti i projekata zajedno s ciljevima koji su ostvareni provedbom programa i pokazateljima uspješnosti realizacije tih ciljeva. U tablici 3 prikazane su aktivnosti/djelatnosti s ukupnim iznosima izvršenja u odnosu na tekući plan 2024. godine.

Tekućim planom za 2024. godinu za potrebe izvršenja aktivnosti sadržanih u ovom programu je planirano ukupno **936.108,00 eura** ostvaren iznos od **890.166,15 eura ili 95,09%** od plana.

Sredstva se odnose na sljedeće aktivnosti:

*Tablica 3 – Izvršenje prema aktivnostima*

|  |  |  |  |  |  |
| --- | --- | --- | --- | --- | --- |
| **Red. br.** | **Naziv aktivnosti** | **II. Rebalans za 2024.** | **Tekući plan za 2024.** | **Izvršenje za 2024.** | **Indeks** |
| 1 | 2 | 3 | 4 | 5 | 6 (5/4\*100) |
|  | ***1232 Redovna djelatnost ustanove***  | ***906.108,00*** | ***906.108,00*** | ***862.201,53*** | ***95,15*** |
| 1. | Stručno, administrativno i tehničko osoblje | 453.345,00 | 453.345,00 | 428.136,71 | 94,44 |
| 2. | Redovna djelatnost ustanove | 210.696,00 | 210.696,00 | 199.606,62 | 94,74 |
| 3. | Programske aktivnosti ustanove | 192.270,00 | 192.270,00 | 187.372,15 | 97,45 |
| 4. | Ljetni program | 17.041,00 | 17.041,00 | 17.039,87 | 99,99 |
| 5. | Nabava opreme | 32.756,00 | 32.756,00 | 30.046,18 | 91,73 |
|  | ***1417 Europski projekti*** | ***30.000,00*** | ***30.000,00*** | ***27.964,62*** | **93,22** |
|   | Reel -Interreg Italija-Hrvatska 2021.-2027.-EU | 30.000,00 | 30.000,00 | 27.964,62 | 93,22 |
|  | **UKUPNO** | **936.108,00** | **936.108,00** | **890.166,15** | ***95,09*** |

|  |  |  |  |  |  |
| --- | --- | --- | --- | --- | --- |
| **Red. br.** | **Naziv aktivnosti** | **II. Rebalans za 2024.** | **Tekući plan za 2024.** | **Izvršenje za 2024.** | **Indeks** |
| 1 | 2 | 3 | 4 | 5 | 6 (5/4\*100) |
|  | **Glava: 106-11 ART KINO**  |
| 1. | *Program:* Redovna djelatnost ustanove | 906.108,00 | 906.108,00 | 862.201,53 | 95,15 |
|   | *Program: Europski projekti* | 30.000,00 | 30.000,00 | 27.964,62 | 93,22 |
|  | **Ukupno**: | **936.108,00** | **936.108,00** | **890.166,15** | **95,09** |

**Aktivnost: Stručno, administrativno i tehničko osoblje** – aktivnost je planirana u iznosu od 453.345,00 eura, a ostvarena je u iznosu 428.136,71 euro ili 94,44% godišnjeg plana.

Planirana proračunska sredstva u visini od 439.450,00 eura ostvarena su u iznosu 422.671,22 eura ili 96,18% plana. Izvršenje se odnosi na isplatu plaća, doprinosa na plaće i ostalih rashoda za zaposlene u Art-kinu koje broji 17 zaposlenih.

**Aktivnost: Redovna djelatnost ustanove** – Tekućim planom planirana sredstva u visini od 210.696,00 eura ostvarena su u visini od 199.606,62 eura ili 94,74 % godišnjeg planiranog iznosa.

Planirana proračunska sredstva u visini od 179.981,00 eura ostvarena su u iznosu od 177.396,79 eura ili 98,56% godišnjeg plana. Izvršenje se odnosi na redovno poslovanje Ustanove, odnosno na naknade troškova zaposlenima, rashode za materijal i energiju, rashode za usluge, naknade troškova osobama izvan radnog odnosa, ostale nespomenute rashode poslovanja i financijski rashodi.

**Aktivnost: Programske aktivnosti** **ustanove** – Tekućim planom planiran je iznos od 192.270,00 eura i isti je realiziran u visini od 187.372,15 eura ili 97,45 % plana.

Proračunska sredstva u visini od 31.959,00 eura ostvarena su u iznosu od 31.954,41 eura ili 99,99%.

Programske aktivnosti Art-kina uključuju, osim prikazivačkih, i komponente kao što su edukacija, medijacija, razvoj publike, inovacija, suradnja te programe na sjecištu filma, novih medija i tehnologija. Raznolikost i raznovrsnost programa ostvaruje se ravnopravnim odnosom kako prema suvremenoj domaćoj, europskoj i svjetskoj filmskoj produkciji tako i naslovima iz bogate riznice svjetskog filma koji se raspoređuju po različitim kinotečnim, autorskim, žanrovskim ili tematskim ciklusima, kao i ciklusima eksperimentalnih i amaterskih filmova, revijama namijenjenima ciljanoj publici, programima koji za cilj imaju promoviranje filmske djelatnosti putem organiziranih premijernih prikazivanja filmova nastalih u lokalnoj i nacionalnoj produkciji, zatim specifičnim edukacijskim programima i tome slično.

Pored prikazivačkih programa, Art-kino je puno pozornosti posvetilo i nizu drugih programa koji imaju za cilj razvoj filmske kulture i stvaralaštva, posebno među djecom i mladima, poput različitih radionica, Specijalne filmske knjižnice, Kvarnerske filmske komisije te programa Kvarner u kratkom, festivala Tobogan, podrške lokalnim filmskim produkcijama, brojnih predavanja i predstavljanja knjiga, razgovora s autorima i filmskim radnicima i niz drugih popratnih obrazovnih i medijacijskih programa.

**Aktivnost: Ljetni program -** Tekućim planom planiran je iznos od 17.041,00 eura i isti je realiziran u visini od 17.039,87 eura ili 99,99 % plana. Ova je aktivnost obuhvatila program Tobogan te Ljetno kino.

**Kapitalni projekt: Nabava opreme** – iznos planiran u visini od 32.756,00 eura ostvaren je u iznosu od 30.046,18 eura ili 91,73% godišnjeg plana. Odnosi se na nabavu opreme potrebne za kvalitetnu realizaciju filmskog i obrazovnog programa. Posebno ističemo nabavu novog filmskog platna u Dječjoj kući uz potporu osnivača.

 **Tekući projekt: Reel-Interreg Italija-Hrvatska 2021.-2027.-EU** – Tekućim planom planirana sredstva u visini od 30.000,00 eura ostvarena su u visini od 27.964,62 eura ili 93,22% godišnjeg planiranog iznosa.

Kvarnerska filmska komisija u ožujku 2024. započela je s provedbom projekta *REEL – A cinematic journey through Italy and Croatia* u sklopu programa prekogranične suradnje Interreg Italija – Hrvatska 2021. – 2027. REEL projekt fokusiran je na filmski turizam, s naglaskom na prekograničnu suradnju kroz zajedničku produkciju kratkometražnih filmova mladih redatelja snimljenih na područjima uključenim u projekt. Glavne aktivnosti sadržane u projektu su osmišljavanje i promocija filmske turističke rute u Rijeci i županiji; pokretanje i promocija poziva za snimanje kratkometražnih filmova te premijera nastalih radova u sklopu postojećeg programa Komisije *Kvarner u kratkom*; redizajn internetske stranice Kvarnerske filmske komisije te usustavljivanje baze filmskih profesionalaca; organizacija edukacije za jedinice lokalne uprave i samouprave u županiji s ciljem jačanja suradnje filmskih produkcija s javnim tijelima te organizacija obrazovnih aktivnosti za usavršavanje ljudskih resursa u AV sektoru i otvaranje prostora za učenje i rad mladih. Predviđeno trajanje projekta jest do kolovoza 2026. godine.

**POKAZATELJI USPJEŠNOSTI**

Cilj: Očuvanje audiovizualne baštine i unapređenje javne dostupnosti kulturno vrijednog domaćeg i svjetskog filmskog nasljeđa

|  |  |  |  |  |  |  |
| --- | --- | --- | --- | --- | --- | --- |
| Pokazatelji rezultata  | Definicija | Jedinica | Polazna vrijednost  | Izvor podataka  | Plan 2024.  | Izvršenje tekuće godine |
| Povećanje broja prikazanih filmskih programa od posebnog povijesnoga, umjetničkoga i kulturnoga značenja ili od značenja za razvoj kinematografije; pojedini program obuhvaća od jednog do desetak filmskih naslova | Posjetiteljima se prezentira baštinski film uz uvode filmskih stručnjaka te se time nadograđuje njihovo iskustvo i širi znanje o filmskoj umjetnosti. | broj  | 9 | ustanova  | 10 | 31 |

 Na redovnom filmskom programu – kojeg sačinjavaju filmovi poglavito hrvatske i europske te potom i svjetske produkcije – u prošloj su godini mjesto našla umjetnička ostvarenja koja su se od svog prvog prikazivanja istaknula kvalitetom, bila nominirana ili nagrađena prestižnim filmskim priznanjima. Sveukupno su održane 1.054 projekcije, od čega 871 javna (Art-kino i Dječja kuća) te 183 projekcije za škole i vrtiće. Ukupan broj prikazanih naslova je 476, a publika je mogla birati između 282 dugometražna i 194 kratkometražna filma. Pored onih redovnih, u Art-kinu su se te u Dječjoj kući održali i brojni drugi popratni programi (radionice, predavanja, okrugli stolovi, uvodi u programe, gostovanja filmskih autora itd.).

Filmski program u Art-kinu nastaje pomnim biranjem i u njegovu stvaranju sudjeluje velik broja suradnika, sa zajedničkim ciljem da se u kinu prikaže ono najbolje što je filmska umjetnost stvorila i još uvijek svakodnevno stvara. Upravo je to ključna odrednica naše programske orijentacije: pružiti gledateljima na uvid klasična filmska djela, ona koja su bila dijelom života prošlih generacija filmofila i koja još uvijek bitno utječu na sadašnje generacije filmskih stvaratelja i uživatelja filma, upoznavati ih s recentnom filmskom produkcijom te zajedno istraživati mnogostruke dimenzije filmske umjetnosti. Publika prihvaća ovu orijentaciju i uživa u filmu svih vrsta: kratkog, srednjeg i dugog metra, animiranim i eksperimentalnim, dokumentarnim i igranim. Jasno organiziran, bogat i inovativan program koji se izvodi prema visokim produkcijskim standardima temeljni je razlog izrazito pozitivnog imidža institucije u javnosti.

Art-kino je jedini kinematograf u Rijeci i široj okolici koje pruža kontinuiran program filmova od posebnog povijesnog značaja i umjetničke vrijednosti te u kojem se često prikazuju retrospektive posvećene pojedinim autorima, glumcima, žanrovima, temama, filmskim pravcima... Autorski i kinotečni programi nužni su jer se time publici osigurava pristupačnost filmskih naslova koji prikazuju osobine i daju presjek određenih filmskih razdoblja i stilova, kako kroz opuse pojedinih tako i kroz cikluse čitavih grupa autora. Dodatna su vrijednost ovih programa sadržaji i materijali koji publici pružaju priliku da steknu šira znanja o filmskoj umjetnosti jer istaknuti teoretičari filma, filmski kritičari, intelektualci i umjetnici pripremaju uvode u cikluse, kao i popratne programske tekstove i druge materijale. Pored toga, Art-kino je domaćin i trima riječkim festivalima – Impulse Festival, History Film Festival te Međunarodni studentski filmski festival STIFF – što za cilj ima dodatno osnaživanje lokalne filmske djelatnosti, a redovito se održavaju i programi dogovoreni u suradnji s drugim kulturnim i obrazovnim institucijama.

 Programi održani u 2024. godini koje bismo htjeli istaknuti su sljedeći: *Fox & His Friends predstavlja: Profesor Baltazar + Zagrebačka škola animiranog filma uz vinile i rijetke filmove s glazbom Tomislava Simovića*, *Kino kustos/ica* (dva programa), *Lukas Nola*, *Sjećanje na Abdulaha Sidrana*, *In memoriam: Veljko Bulajić*, *Werner Herzog: Konkvistador bespotrebnog*, *Kultno kino* (osam programa), *Vikend s Alice – okršaj velikana*, *Kino klasik* (tri programa), *Ludius, ludio… Sergej Paradžanov*, *Alain Delon utorkom*, *Film izvan okvira: HFS predstavlja: Modernizam na filmu*, *Sidney Lumet petkom*, *Midnight Movies* te *Kvarner u kratkom* (peto izdanje).

*Kultno kino* se na programu Art-kina nalazi od rujna 2016. godine, a sadržaj ovog projekta je prikazivanje važnih filmskih ostvarenja uz uvod filmskog stručnjaka. *Kino klasik* je pak potprogram Kultnog kina, a zamišljen je kao susret gledatelja s filmovima koji su na neki način obilježili njihove živote ili određeno razdoblje života, a važni su i za samu filmsku umjetnost. *Kino kustos* je program koji Art-kino provodi od listopada 2017. godine, a namijenjen je razvoju filmske kulture kroz uvodna predavanja istaknutih osoba iz raznih područja djelovanja (arhitekti, književnici, glazbenici, profesori, znanstvenici, sportaši...).

Projekt koji bismo posebno istaknuli u 2024. godini svakako je izdavanje knjige *Šifra: Rubeša (Sabrani tekstovi Dragana Rubeše pisani za Art-kino)* u suradnji s nakladom *Jesenski i Turk* kako bi se na jednom mjestu okupili mjesečni tekstovi koje je filmski kritičar i veliki prijatelj kina Dragan Rubeša za Art-kino pisao punih trinaest godina, do svoje preuranjene smrti. Osim u Rijeci, knjiga je svoju promociju imala i u karlovačkom Kinu Edison kao dio programa *33. Dana hrvatskog filma* te na zagrebačkom Interliberu.

Pored autorskih i kinotečnih ciklusa, na programu Art-kina zastupljene su i brojne nacionalne kinematografije čiji su tjedni i ciklusi važan dio programa jer zahvaljujući njima publika ima priliku vidjeti filmove velikih i važnih kinematografija, a nerijetko je to i jedina prilika riječkim gledateljima da te naslove pogledaju u kinu jer isti često ne ulaze u redovnu hrvatsku distribuciju.

Također su važan dio repertoara i programi koje Art-kino organizira u suradnji s institucijama u kulturi, obrazovanju i šire pa su tako u 2024. godini održani programi: *Filmšnite* (Goethe-Institut Kroatien), *Nagrada LUX* *(LUX Audience Award)*, program u kojem se prikazuju filmovi nominirani za spomenutu nagradu koju dodjeljuje publika brojnih europskih kina, sudionika programa, a organizira se u suradnji s Europskim parlamentom i Europskom filmskom akademijom sa željom promoviranja europske (filmske) kulture; *Ženijalni dani*, manifestacija koja se na programu Art-kina održava povodom Međunarodnog dana žena (8. mart), a program se provodi u organizaciji Hrvatske mreže neovisnih kinoprikazivača (Kino mreža); *Impulse Festival*, koji organizira udruga Distune, a posvećen je promociji glazbenog filma; *Mjesec našeg filma* (HAVC); *Port of Dance: festival suvremenog plesa* (HKD na Sušaku); *Povodom Dana antifašističke borbe* (Udruga antifašističkih boraca i antifašista grada Rijeke); *Dani slovenskog filma* (Slovensko kulturno-prosvjetno društvo *Bazovica*); *Film svima*, audiovizualni projektkoji od 2016. provode udruga Filmaktiv i partneri Udruga gluhih i nagluhih PGŽ te Udruga slijepih PGŽ, *Rendez-vous au cinéma 2024.*, zajednički projekt Francuskog instituta u Hrvatskoj, Hrvatskog audiovizualnog centra i Kino mreže; *Dani Rajka Grlića*, održan u suradnji sa Sveučilištem u Rijeci, a koji je obuhvatio održavanje okruglog stola te filmske programe; *Mjesec Frankofonije*, program posvećen francuskoj kulturi i frankofonim kinematografijama koji se provodi u partnerstvu s Francuskim institutom u Hrvatskoj; *DA2 – Edu Art* (Udruga Pari Pikule) te *Maraton kratkometražnog filma*.

**Cilj: Povećanje gledanosti i javne vidljivosti lokalnog i domaćeg filma, jačanje doživljaja i gledateljskog iskustva, izgradnja gledalačkih navika te jačanje lokalne filmske produkcije**

|  |  |  |  |  |  |  |
| --- | --- | --- | --- | --- | --- | --- |
| Pokazatelji rezultata  | Definicija | Jedinica | Polazna vrijednost  | Izvor podataka  | Plan 2024 | Izvršenje tekuće godine |
| Povećani broj lokalnih i domaćih filmskih premijera  | Organiziranjem filmskih premijera uz gostovanje autorskih ekipa, posebno domaćih filmova, jača se gledateljsko iskustvo te njegova vidljivost | broj  | 9 | ustanova  | 10 | 16 |

 Jedno od programskih usmjerenja Art-kina je i promocija hrvatskog filma stoga je važan segment njegovog djelovanja održavanje premijera filmova domaćih autora, kao i autora u čijim su projektima sudjelovali hrvatski producenti (tzv. većinske ili manjinske koprodukcije). Povodom tih prikazivanja u Art-kino dolaze filmski djelatnici – redatelji, glumci, producenti itd. – kako bi publika s njima mogla razgovarati te dobiti što bolji uvid u proces nastajanja i razvijanja filma, a svakako je pritom važno napomenuti kako je to jedan od programa koje riječka publika redovito posjećuje u velikom broju. Premijerna prikazivanja od iznimnog su značaja za Art-kino i njegovu publiku, ali isto tako i za nacionalnu kinematografiju.

 Jednako važan segment djelovanja Art-kina jest i sudjelovanje u poticanju i vidljivosti lokalnih produkcija i prikazivanja njihovih filmova pa se u njemu redovito održavaju premijere filmova riječkih autora, filmova o Rijeci, kao i filmova snimanih u Rijeci. Također, filmovi koji su ostvarili financijsku potporu posredstvom Programa javnih potreba u kulturi grada Rijeke te Sporazumom o suradnji Grada Rijeke i Hrvatskog audiovizualnog centra, svoju premijeru imaju upravo u Art-kinu. Cilj je ovih potpora jačanje filmskog stvaralaštva kako o Rijeci tako i u njoj. Drugim riječima, pružajući podršku riječkoj filmskoj produkciji kroz osiguranje dovoljnog prikazivačkog prostora i promociju filmova, ustanova doprinosi njezinom jačanju i uključivanju filmskih djelatnika u nacionalne i međunarodne okvire filmske industrije.

 U 2024. godini u Art-kinu su održane svečane premijere sljedećih filmova: Slatka Simona (I. Mirković), Pamtim samo sretne dane (N. Marasović), Srebrne (B. Babačić), Sav taj pank (S. Simojlović), Zbudi me (M. Šantić), Tijelo (P. Seliškar), Šume, šume (R. Poljak), Svemu dođe kraj (R. Grlić), Čovjek koji nije mogao šutjeti (N. Slijepčević), Galeb (D. Lušičić), Nakon ljeta (D. Tanović), Grandpa Guru (S. Mirošničenko), Dražen (D. Šerbedžija), Proslava (B. Anković), Svakom cvijetu treba malo vode (T. Jelenić) i Naša djeca (S. Kolbas).

**Cilj: Razvoj filmske kulture kod djece i mladih**

|  |  |  |  |  |  |  |
| --- | --- | --- | --- | --- | --- | --- |
| Pokazatelji rezultata   | Definicija | Jedinica | Polazna vrijednost  | Izvor podataka  | Plan 2024. | Izvršenje tekuće godine |
| Povećanje broja vrtića, osnovnih i srednjih škola koje sudjeluju u *Školi u kinu*   |  | broj  | 70 | ustanova  | 75 | 76 |

Dodatna aktivnost u svrhu ostvarenja navedenog cilja povećanje je broja programa u Dječjoj kući (redovne filmske projekcije, organizirani program u okviru *Škole u kinu* te radionički programi) u Dječjoj kući.

|  |  |  |  |  |  |  |
| --- | --- | --- | --- | --- | --- | --- |
| Pokazatelji rezultata   | Definicija | Jedinica | Polazna vrijednost  | Izvor podataka  | Plan 2024. | Izvršenje tekuće godine |
| Povećanje broja filmskih programa (projekcija i radionica) u Dječjoj kući   | Uspostavljanje redovitog filmskog i radioničkog program u novootvorenoj Dječjoj kući | broj  | 320 | Ustanova  | 330 | 535 |

Dodatna aktivnost u svrhu ostvarenja navedenog cilja povećanje je broja djece koja sudjeluju u programu *Škola u kinu.*

|  |  |  |  |  |  |  |
| --- | --- | --- | --- | --- | --- | --- |
| Pokazatelji rezultata   | Definicija | Jedinica | Polazna vrijednost  | Izvor podataka  | Plan 2024. | Izvršenje tekuće godine |
| Povećanje broja djece koja sudjeluju u programu *Škola u kinu*   | Sustavno upoznavanje djece s vrijednim filmom i elementima filmskog jezika kroz organizirane projekcije | broj  | 9000 | Ustanova  | 9500 | 12.912 |

Od samog osnutka Art-kino predano radi na razvoju filmske kulture i pismenosti kod djece u okviru više sustavnih i kontinuiranih programskih cjelina: *Škole u kinu*, javnog filmskog programa za djecu u kinu Dječje kuće, manifestacije poput *Tobogana*, *Ljeta u Benčiću*, *Zimske priče u Benčiću* te brojnih radioničkih i animacijskih programa.

Dječja kuća predstavlja jedno od najvažnijih nasljeđa projekta Rijeke kao Europske prijestolnice kulture 2020. godine. Naime, *Dječja kuća* bila je jedan od programskih pravaca programa našega grada za ovu prestižnu titulu koji je uključivao razne sadržaje namijenjene upravo djeci do približne dobi od 12 godina. Sam program dobio je u ožujku 2021. godine i svoju zgradu u rekonstruiranoj Ciglenoj zgradi, kao integralni dio projekta *Revitalizacija bivšeg tvorničkog kompleksa Rikard Benčić.* Projekt *Dječje kuće* namijenjen je djeci, točnije njihovom aktivnom uključivanju u kulturne sadržaje grada, kao i razvoju kulturnog stvaralaštva djece.

**Škola u kinu**

U okviru programa Škola u kinu, sveukupno u 2024. godini kino je posjetilo 12.026 učenika i polaznika dječjih vrtića i to: ukupno 1.338 djece i odgajatelja iz 18 različitih dječjih vrtića/ustanova za djecu, 7.396 učenika i nastavnika iz 42 različite osnovne škole i obrazovne ustanove te 3.292 učenika i nastavnika iz 19 različitih srednjih škola. U programu su sudjelovale i brojne udruge i ustanove koje se bave obrazovanjem i brigom o djeci i mladima (Centar za odgoj i obrazovanje Rijeka, odjeli za djecu s poteškoćama u razvoju iz Ekonomske srednje škole u Rijeci, Centar za podršku u zajednici Rijeka, štićenici Dječjeg doma Ivana Brlić Mažuranić iz Lovrana, štićenici Udruge DiP, učenici koji su nas posjetili u sklopu programa *Moje mjesto pod suncem*, Učenički dom Lovran). Održane su ukupno 183 filmske projekcije za osnovne škole, srednje škole i vrtiće. Od toga, u kinodvorani Art-kina Croatia održana je 31 projekcija, a u kinodvorani Art-kina u Dječjoj kući održane su 152 projekcije. Prikazano je ukupno 96 pojedinačnih naslova svih filmskih rodova (animirani, igrani i dokumentarni).

Od ukupnog broja prikazanih pojedinačnih filmskih naslova (96), prikazano je:

* domaćih naslova: 40
* europskih naslova: 34
* američkih naslova: 13
* naslova iz drugih zemalja: 9

 Edukacija o filmu i poticanje razvoja filmske kulture kod djece i mladih od najranije dobi, a potom i kroz cijelo osnovnoškolsko i srednjoškolsko obrazovanje, jedna je od ključnih programskih odrednica Ustanove. Upravo iz tog razloga 2009. godine kreirali smo specifičan obrazovni program *Školu u kinu****.*** Program je od početka zamišljen kao nadopuna nastavi medijske kulture u riječkim osnovnim školama s ciljem osvješćivanja, promicanja i razvoja filmske kulture kod djece i mladih. *Škola u kinu* jedini je obrazovni filmski program u Hrvatskoj ove vrste jer se polaznicima dječjih vrtića, osnovnih te srednjih škola omogućavaju redovite posjete kinu, bazirane na pomno kreiranom školskom filmskom katalogu koji se iznova izrađuje na razini svake školske godine, a tijekom godine nadopunjuje prikladnim naslovima te je za sve posjetitelje u potpunosti besplatan, što svakom djetetu i mladoj osobi omogućava pristup vrijednom filmu.

Filmski je program koncipiran za tri različite dobne razine: vrtići, osnovne škole i srednje škole.

Program *Škola u kinu* za vrtićki uzrast djeluje kao svojevrstan uvod programa za osnovnoškolsku razinu, odnosno vid upoznavanja djece predškolskog uzrasta s filmom i kinom. Uzimajući u obzir uzrast djece, filmski program bazira se na animiranom filmu.Riječ je o filmskom rodu koji djeca navedene dobi najprije upoznaju, koji im je intuitivan, te zbog jednostavne naracije i fabule, najbliži i najlakši na razini recepcije za shvaćanje i praćenje. Kod izbora filmova za djecu toga uzrasta, vodi se računa o nizu čimbenika među kojima je biranje filmova s pozitivnim sadržajem i temom, trajanje, te stavljanje naglaska na poruke u filmu koje potiču imaginaciju, maštu i prosocijalno ponašanje.

Program *Škola u kinu* za osnovne škole nadovezuje se na teme koje se obrađuju u sklopu nastave medijske kulture u pojedinim razredima tijekom osmogodišnjeg osnovnoškolskog obrazovanja, sukladno s važećim Nastavnim planom i programom za osnovne škole. U tom kontekstu Art-kino sastavlja filmski obrazovni program koji uključuje prikazivanje selektiranih naslova koji prate filmske teme po pojedinim razredima, omogućava gledanje istih u odgovarajućim prostornim i tehničkim uvjetima kinodvorane, uz kratka uvodna predavanja o pojedinim nastavnim temama i filmovima, kao i metodološke programe za pojedine naslove.

Dok je program *Škola u kinu* za osnovne škole vezan za obaveznu nastavu medijske kulture u sklopu hrvatskog jezika, program za srednje škole nema istu direktnu poveznicu s obzirom na to da nastavni planovi i programi za srednje škole ne sadrže nastavu iz navedenog područja. Stoga, polazeći od pretpostavke da su učenici prethodno, tijekom osnovnoškolskog obrazovanja, stekli nužne kompetencije za kritičko gledanje filmova i savladali osnovne pojmove filmskog jezika (filmska izražajna sredstva, filmske konvencije, tehnike i druge elemente), program *Škola u kinu* za srednje škole strukturiran je tako da se fokusira na mogućnost direktne ili indirektne korelacije sadržaja filmova s nastavom u pojedinim predmetima, kao i međupredmetnim temama. Nadalje, cilj je programa *Škola u kinu* za srednje škole i prezentiranje vrijednih filmskih naslova, bilo recentnije produkcije ili pak filmskih klasika, poglavito europskog podrijetla, kako bi se ponovno potaknuo razvoj selektivnosti pri odabiru filmova i izbjegao nekritičan pristup gledanju filma.

Provedbom ovog programa želja nam je postići nekoliko specifičnih ciljeva. Prije svega, stvoriti poticajan impuls djeci i mladima da filmove gledaju na velikom platnu, u tišini i mraku kinodvorane, kako bi recepcija filma bila kvalitetnija. Skretanjem pažnje na pojedine elemente filmskog jezika želimo kod djece i mladih razviti sposobnost razumijevanja, analize i vrednovanja filmskih sadržaja. Konačno, prikazivanjem raznih filmskih primjera, a u pogledu vremena njihova nastanka, roda, vrsta i geografskog porijekla, želimo kod polaznika programa proširiti perspektivu na elemente koji sačinjavaju filmsku umjetnost te razviti umijeće selektivnosti pri njihovom osobnom odabiru filmova. Sve navedeno u skladu je i sa zadaćama nastavnog područja medijske kulture, odnosno osposobljavanjem za komunikaciju s medijima, recepcijom filma te ispravnim vrednovanjem filmskih ostvarenja.

Konačno, cilj je programa *Škola u kinu* omogućiti generacijama djece koja sudjeluju u programu da jednog dana budu educirana filmska publika koja razumije filmsku umjetnost. Naime, edukacija djece s ciljem razvoja filmske pismenosti, u smislu poticanja sposobnosti recepcije, analize i kritičkog vrednovanja filmskih sadržaja, nužnost je u suvremenom društvenom i tehnološkom okruženju. Upravo su djeca i mladi ključ našeg budućeg razvoja i neophodno je konstantno poticati njihovu intelektualnu i kulturnu znatiželju te u formativnim godinama razvijati ljubav prema filmu, filmskoj kulturi, kao i kulturi općenito. Namjera nam je kreirati programe koji će razumjeti njihove interese, ukus i gledateljske navike te na njima blizak i zanimljiv način kreirati poticaje za istraživanje prošlosti, sadašnjosti i budućnosti filmske umjetnosti.

 Prošla je godina obilježena i iznimno dobro posjećenim programom *Krenimo od 0!*Radi se o prošle godine pokrenutom projektu Art-kina financiranom od strane Europe Cinemas u sklopu Collaborate to Innovate inicijative mreže europskih nezavisnih kina, u kojem, pored Art-kina, sudjeluju splitsko Kino Mediteran i Kinematografi Dubrovnik, javna ustanova u kulturi Grada Dubrovnika. Cilj projekta razvoj je nove publike te njihove edukacije od najranije dobi budući da su u programskom fokusu obitelji s djecom do sedam godina. Programima se ukazuje na činjenicu kako je od iznimne važnosti djecu od najranije dobi upoznavati s raznolikom kulturnom produkcijom, kao i suživljavati ih s prostorom kinodvorane kao 'prirodnim okolišem' filma. Program je prepoznat i pohvaljen kao jedna od Naj akcija u Republici Hrvatskoj u 2024. godini, prepoznata u okviru programa *Gradovi i općine – prijatelji djece*. Program *Krenimo od 0!* sastavljen je od kraćeg bloka kratkometražnih animiranih filmova koji su djeci do 7 godina bliski temom, trajanjem i vrstom animacije, a tu su i radionice kojima je cilj upoznati djecu s osnovama filmskog jezika kroz jednostavne, kreativne i zabavne aktivnosti, a za još ljepšu uspomenu na svoje prve kino korake, malim su posjetiteljima osigurane diplome sa svojom fotografijom iz kina, kao i bojanke s motivima Dječje kuće i Art-kina.

 U kinodvorani Dječje kuće u prošloj su godini filmski programi prikazivani kontinuirano, a sveukupno je prikazano 138 filmskih naslova i održana 331 projekcija. Prikazivani su kratkometražni i dugometražni filmovi, filmovi u 2D i 3D verzijama, sinkronizirani filmovi i oni s podnaslovima te filmovi na hrvatskom jeziku. Na programu su obiteljski filmovi iz kinodistribucije, uključujući europske te hrvatske baštinske naslove, kao i kultne naslove za djecu i cijele obitelji, a najposjećeniji su bili programi festivala Tobogan te oni održani u sklopu projekta *Krenimo od 0!*. Važno je također istaknuti da se u ožujku prošle godine u Dječjoj kući po prvi puta u javnosti prikazao film u Dolby Atmos zvučnoj tehnologiji. Radi se najnovijoj imerzivnoj zvučnoj tehnologiji, svojevrsnom 3D ekvivalentu u zvuku. Za razliku od uobičajenog (multi)kanalnog sustava, Atmos koristi objektni akustički sustav, odnosno raspoređuje zvukove kao objekte u trodimenzionalnom prostoru.

 U protekloj je godini Art-kino je organiziralo i niz radioničkih programa za djecu i mlade tijekom cijele godine, s pojačanim aktivnostima tijekom školskih praznika, poput radionice fantastične TV reportaže, stop motion animacije, sinkronizacije, zvučnih efekata i *foleyja*, zAnimacije i niza drugih.

Osmo izdanje manifestacije dječjeg stvaralaštva, edukacije i zabave – festivala Tobogan – održano je od 26. lipnja do 6. srpnja 2024. godine. Art-kino je organiziralo 14 filmskih projekcija koje su realizirane u kinodvorani Dječje kuće, u dvorištu ispred Dječje kuće te u Ljetnom Art-kinu, dvije višednevne filmske radionice s javno prikazanim rezultatima te dvodnevnu edukaciju pod nazivom *Filmska pismenost za edukatore*, uz potporu Hrvatskog audiovizualnog centra. Ukupni procijenjeni broj publike za sve navedene programe broji oko 1.400 gledatelja i korisnika. Povodom svečanog otvorenja festivala, koje se održalo 26. lipnja 2024. u dvorištu ispred Dječje kuće, upriličili smo događaj pod nazivom *Crtani koncert*. Prikazan je blok filmova u produkciji znamenite Zagrebačke škole crtanog filma uz potpuno novu glazbeno-zvučnu interpretaciju i pratnju uživo u izvedbi opatijsko-riječkog elektro-akustičnog dvojca JMZM.

**Cilj: Širenje razumijevanja filmske umjetnosti putem medijacijskih programa i Specijalne filmske knjižnice**

|  |  |  |  |  |  |  |
| --- | --- | --- | --- | --- | --- | --- |
| Pokazatelji rezultata  | Definicija | Jedinica | Polazna vrijednost  | Izvor podataka  | Plan 2024. | Izvršenje tekuće godine |
| Povećanje broja korisnika sadržaja i medijacijskih programa i knjižnice Art-kina  | Građanima se nude diskurzivni i multimedijalni sadržaj i usluge (promocije, tribine, razgovori, koncerti…) te posudba filmske literature i naslova | broj  | 1100 | Ustanova  | 1.150 | 2.064 |

Od programa Specijalne filmske knjižnice Art-kino valja istaknuti da je u Ljetnom Art-kinu predstavljena knjiga *Šifra: Rubeša* (*Sabrani tekstovi Dragana Rubeše pisani za Art-kino*), objavljena u suizdavaštvu Art-kina s Nakladom Jesenski i Turk, a nakon promocije u karlovačkom kinu *Edison* u sklopu *Dana hrvatskog filma* u listopadu, uslijedilo i zagrebačko predstavljanje knjige na *Interliberu,* najvećem i najznačajnijem sajmu knjiga u Hrvatskoj.

U srijedu, 30. listopada u sklopu programa Knjižnice održano je druženje uz *Film izvan okvira: HFS predstavlja: Modernizam na filmu - Europski umjetnički film* (1950. - 1980.) uz gostovanje mađarskog filmologa Andrása Bálinta Kovácsa, filmske kritičarke Diane Nenadić (ispred Hrvatskog filmskog saveza) i filmskog kritičara Nikice Gilića. Kao iznimno važan prilog razumijevanju teme filmskog modernizma djelo, izvorno objavljeno na engleskom jeziku podnaslovom *Screening modernism: European Art Cinema*, 1950–1980, ujedno je i vrlo inovativno u nizu aspekata: definiranju filmskog modernizma, odnosno modernističkog filma, klasifikacijama i opisima oblika modernističkog filma, povijesnoj periodizaciji modernističkog umjetničkog filma, odnosno predloženoj taksonomiji tendencija u europskom modernističkom filmu. Nakon predstavljanja novog naslova u izdanju Hrvatskog filmskog saveza, u dvorani je Art-kina prikazana mađarska ratna drama **Jancsóa Miklósa** iz 1966. godine. Program se održao u suradnji s Hrvatskim filmskim savezom, Mađarskim filmskim institutom i Mađarskim institutom u Zagrebu. Redovito je i nabavljana knjižnična građa. Knjižnica Art-kino tijekom 2024. ostvarila je i rekordni upis novih članova – ukupno 127, većinom studentske populacije.

Ravnateljica

 Slobodanka Mišković, dipl.soc.